[image: image1.png]



Република  Македонија

ВЛАДА НА РЕПУБЛИКА МАКЕДОНИЈА

                               Генерален секретаријат                       _  

П Р Е Д Л О Г

О Д Л У К А

за формирање на Совет за соработка помеѓу Владата и граѓанскиот сектор
Скопје, 28 јануари 2015 година
Врз основа на член 36 став 3 од Законот за Владата на Република Македонија („Службен весник на Република Македонија“ бр. 59/2000, 12/2003, 55/2005, 37/2006, 115/2007, 19/2008, 82/2008, 10/2010, 51/2011 и 15/2013), Владата на Република Македонија, на седницата, одржана на ______2015 година, донесе

О Д Л У К А

за формирање на Совет за соработка помеѓу Владата и граѓанскиот сектор
Член 1

Со оваа Одлука се формира Совет за соработка помеѓу Владата и граѓанскиот сектор (во натамошниот текст: Совет).

Член 2
(1) Советот ги врши следните работи:

· го следи спроведувањето на Стратегијата за соработка на Владата со граѓанскиот сектор и Акцискиот план за спроведувањето на Стратегијата; 
· го поттикнува унапредувањето на соработката и градењето на партнерски односи на Владата на Република Македонија (во натамошниот текст: Владата) и органите на државната управа со граѓанскиот сектор; 

· ја следи и анализира јавната политика која се однесува и/или влијае на граѓанскиот сектор;

· иницира донесување на нови или изменување и дополнување на постојните прописи за унапредување на правната и институционалната рамка за делување на здруженијата и фондациите;

· дава мислење по предлози на закони, стратегии, програми и други правни акти кои се однесуваат или влијаат на развојот и на делувањето на граѓанскиот сектор;

· ја следи и анализира вклученоста на здруженијата и фондациите во процесот на креирање на јавната политика и дава препораки за нејзино унапредување;
· дава предлози при планирањето на приоритетните области за финансирање на програмски активности на здруженија и фондации од Буџетот на Република Македонија, ги разгледува годишните извешта на Владата и органите на државната управа за финансираните програми и проекти на здруженија и фондации и дава препораки;

· подготвува годишен извештај за својата работа за претходната година, што го објавува на својата веб страна и го доставува до Владата за информирање.

(2) Надлежностите на Советот од ставот (1) на овој член не ги заменуваат постоечките постапки за консултации со засегнатите страни, односно учеството на здруженијата и фондациите во процесот на планирање, подготвување, следење и евалуација на политиките и регулативата. 
(3) Советот донесува деловник за својата работа.

(4) Советот одржува најмалку четири седници годишно.

Член 3

(1) Советот е составен од претседател и 24 члена кои ги именува Владата.

(2) 13 члена на Советот Владата ги именува на предлог на:

· Министерството за правда;

· Министерството за финансии;

· Министерството за економија;

· Министерство за земјоделство, шумарство и водостопанство;

· Министерството за здравство;
· Министерството за образование и наука;

· Министерството за труд и социјална политика;

· Министерството за локална самоуправа;
· Министерството за култура;
· Министерството за животна средина и просторно планирање;

· Министерството за информатичко општество и администрација;

· Секретаријатот за европски прашања и

· Агенцијата за млади и спорт.

· (3) 12 члена на Советот се избираат преку јавен оглас на предлог на здруженијата и фонациите регистрирани во согласност со Законот за здруженија и фондации, за следниве области:

· демократија и владеење на правото;

· промоција и заштита на човековите права и антидискриминација;

· економски и одржлив развој;
· наука, образование и доживотно учење;

· активизам на младите;

· социјална заштита и заштита на деца;

· заштита на маргинализираните лица и родова еднаквост;

· заштита на здравјето и унапредување на квалитетот на живеењето;

· земјоделство и рурален развој;
· култура; 

· медиуми и информатичко општество;

· заштита на животната средина.
(4) Владата го определува претседателот на Советот од редот на членовите од ставот (3) на овој член.
(5) Советот, на првата седница, определува заменик на претседателот од редот на членовите од ставот (2) на овој член, кој го заменува претседателот во случај на негова спреченост или отсутност.
(6) Мандатот на членовите на Советот е три години.

Член 4
(1) Постапката за предлагање на членови и јавниот оглас за избор на членови на Советот ги спроведува Генералниот секретаријат на Владата.
Член 5
(1) Предлозите за членови на Советот од органите на државната управа се доставуваат на барање на Генералниот секретаријат на Владата.

(2) Предлозите за членови на Советот, органите на државната управа ги доставуваат во писмена форма.

(3) Кандидатите за членови на Советот предложени од органите на државната управа се лица вработени во органот со статус на раководни државни службеници, односно раководни административни службеници од категоријата Б, кои имаат најмалку две години искуство во институционална соработка со граѓанскиот сектор.

Член 6

(1) Здруженијата и фондациите можат да предложат кандидат за член на Советот во една од областите на дејствување од член 3 став (3) на оваа одлука ако:

· се регистрирани согласно одредбите на Законот за здруженија и фондации најмалку три години пред објавувањето на јавниот оглас;

· во статутот имаат утврдено дејности и цели во областа на дејствување од член 3 став (3) на оваа одлука за која предлагаат кандидат;

· работењето и дејствувањето е насочено кон пошироката јавност и кон интересите на заедницата;

· располагаат со организациски, технички и човечки капацитети за координација и застапување на здруженијата и фондациите кои ги претставуваат;

· во последните две години, во областа на дејствување од член 3 став (3) на оваа одлука за која предлагаат кандидат учестувале во работни групи за изработка на закони/стратегии или реализирале еден или повеќе проекти во соработка со други здруженија и фондации или со органи на државната управа или организирале координативни активности за здруженија и фондации.

(2) Кандидатите за членови на Советот предложени од здруженијата и фондациите треба да ги исполнуваат следните услови:

· да поседуваат најмалку три години работно или волонтерско искуство во граѓанскиот сектор во областа од член 3 став (3) на оваа одлука за која се предлагаат како кандидат;

· да имаат експертиза по прашања од граѓанскиот сектор во областа на дејствување од член 3 став (3) на оваа одлука за која се предлагаат како кандидат (број на спроведени проекти како експерти, публикации, учество во работни групи, мрежи, платформи).

Член 7
(1) Јавниот оглас за избор на членови на Советот од  здруженија и фондации го распишува Генералниот секретаријат на Владата – организациона единица за соработка со граѓанскиот сектор во средствата за јавно информирање и на својата веб страница.

(2) Јавниот оглас за избор на членови на Советот од  здруженија и фондации трае 30 дена.

(3) Пријавите за избор на членови, здруженијата и фондациите ги доставуваат во писмена форма, кон која прилагаат:

· тековна состојба од уписот во регистарот на други правни лица за регистрација на здружението/фондацијата; 
· копие од статутот;

· копие од завршната сметка (биланс на состојба и биланс на успех) за претходната година или одлука доставена до Централниот регистар дека во претходната година имале приход помал од 2.500 евра во денарска проттивредност според курсот на Народна банка Република Македонија;

· уверение за платени даноци издадено од даночните органи;

· годишен извештај со референтна листа на активности на здружението/фондацијата во последните три години;

· биографија на кандидатот со референтна листа на активности од областа на граѓанскиот сектор;

· мотивациско писмо од кандидатот со план за застапување, координација и комуникација на граѓанскиот сектор во областа за која се предлага.
Член 8

(1) Изборот на членовите на Советот од редот на здруженијата и фондациите го врши Комисија за избор на членови на Советот (во натамошниот текст: Комисија) формирана од генералниот секретар на Владата. 

(2) Комисијата е составена од девет члена, од кои пет члена од вработени во органите на државната управа (по еден член од Министерството за труд и социјална политика, Министерството за култура и Министерството за здравство и два члена од Генералниот секретаријат на Владата) и четири члена од здруженија и фондации.

 (3) Кандидатите за членови на Комисијата треба да ги исполнуваат истите услови што се пропишани за кандидатите за членови на Советот, согласно член 6 на оваа одлука.

Член 9

(1) Постапката за избор на членови на Комисијата ја спроведува Генералниот секретаријат на Владата.

(2) Генералниот секретаријат – организациона единица за соработка со граѓанскиот сектор објавува повик до здруженијата и фондациите за пријавување на кандидати за членови на Комисијата. Повикот за избор на членови на Комисијата трае 15 дена.
(3) По завршувањето на повикот, во рок од 15 дена, Генералниот секретаријат на Владата – организациона единица за соработка со граѓанскиот сектор изготвува извештај за бројот на пријавени здруженија и фондации со кандидати кои ги исполнуваат условите.

(4) Генералниот секретаријат на Владата – организациона единица за соработка со граѓанскиот сектор извештајот од став (3) на овој член со придружните документи го објавува на својата веб страна, со повик до здруженијата и фондациите да го дадат својот глас на еден од кандидатите.

(5) Во рок од 15 дена од објавувањето на повикот за гласање, здруженијата и фондациите по пошта или преку електронска пошта го доставуваат својот глас само за еден кандидат.

(6) По завршувањето на рокот за гласање, во рок од 8 дена, Генералниот секретаријат на Владата – организациона единица за соработка со граѓанскиот сектор изготвува листа на кандидати според бројот на добиени гласови и ја доставува до генералниот секретар на Владата за формирање на Комисијата. 

(7) Листата на кандидати од ставот (6) на овој член Генералниот секретаријат на Владата – организациона единица за соработка со граѓанскиот сектор ја објавува на својата веб страна. 

Член 10
 (1) По завршувањето на јавниот оглас за избор на членови на Советот од здруженија и фондации, во рок од 15 дена, Комисијата изготвува извештај за бројот на пријавени здруженија и фондации со кандидати кои ги исполнуваат условите од јавниот оглас во секоја од областите на дејствување од член 3 став (3) на оваа одлука.

(2) Генералниот секретаријат – организациона единица за соработка со граѓанскиот сектор извештајот од став (1) на овој член го објавува на својата веб страна.

(3) Во рок од 30 дена од објавувањето на извештајот, Комисијата спроведува интервју со пријавените кандидати од здруженијата и фондациите и изготвува ранг листа на кандидати за секоја од областите на дејствување од член 3 став (3) на оваа одлука. 

(4) Ранг листата на кандидати од ставот (3) на овој член Генералниот секретаријат на Владата – организациона единица за соработка со граѓанскиот сектор ја објавува на својата веб страна. 

(5) Доколку за некоја од областите на дејствување од член 3 став (3) на оваа одлука не се пријават кандидати или ниту еден од пријавените кандидати не ги исполнува условите пропишани со оваа одлука, Генералниот секретаријат на Владата – организациона единица за соработка со граѓанскиот сектор повторно распишува јавен оглас за избор на член на Советот од  здруженија и фондации само за таа област на дејствување.

Член 11
Генералниот секретаријат на Владата  предложените кандидати од органите на државната управа и ранг листата на кандидати од здруженија и фондации од член  10 став (3) на оваа одлука, ги доставува до Владата, за именување на членовите на Советот.
Член 12
(1) На претседателот и членовите на Советот им престанува вршењето на работата во Советот, поради:

· лично барање;
· неоправдано отсуствуваат од работата на Советот подолго од шест месеци;

· неспојливост на вршењето на работата или конфликт на интереси;

· работење спротивно на одредбите од Законот за здруженија и фондации и од деловникот за работа на Советот;

· поради истек на времето за кое се избрани.

(2) На членовите на Советот предложени од органите на државната управа, покрај основите од став (1) на овој член, вршењето на работата во Советот им престанува и ако им престанал статусот на вработен во органот од кој се предложени.
(3) Ако на член на Советот од редот на здруженијата и фондациите му престане вршењето на работата во Советот според еден од условите утврдени во став (1) алинеи 1, 2, 3 и 4 на овој член,  тогаш за остатокот на времето на мандатот за член на Советот се именува наредниот од ранг листата на кандидати согласно член 10 став (3) од оваа одлука.
Член 13
(1) За  разгледување на определени прашања од својата надлежност, за подготвување на мислења и предлози, Советот може да формира работни групи.

(2) Во работата на Советот, по покана, може да учествуваат стручни лица од определени области, заради давање мислења по прашањата што се на дневен ред на седницата.

Член 14
(1) Административно-техничките работи на Советот ги врши Генералниот секретаријат на Владата.
(2) Генералниот секретаријат на Владата – организациона единица за соработка со граѓанскиот сектор:

· ги подготвува седниците на Советот;

· подготвува годишен извештај за работа на Советот за претходната година;

· одговара на прашања поставени од здруженија и фондации и други заинтересирани лица;

· одржува електронска база на податоци за работата на Советот;

· врши и други работи утврдени со оваа одлука и деловникот за работа на Советот.

Член 15
Членовите на Советот учествуваат во работата на Советот без право на надомест.
Член 16
Именувањето на претседателот и членовите на Советот согласно оваа одлука ќе се изврши во рок од шест месеци од денот на влегувањето во сила на оваа одлука.

Член 17
Оваа одлука влегува во сила наредниот ден од денот на објавувањето во „Службен весник на Република Македонија“.

     Бр. ___________





Претседател на Владата

_______ 2015 година




             на Република Македонија
·             Скопје






   м-р Никола Груевски

